
"„Tanítsunk Magyarországért!” mentorprogram mentorainak elemzése az inklúzió folyamatelvű modellje szerint"

A dolgozat a 2019 óta működő „Tanítsunk Magyarországért!” (TM) országos mentorprogram, Pécsi Tudományegyetemen (PTE) mentorként dolgozó hallgatóit elemzi. Vizsgálatunk a hazai és a nemzetközi mentorálási szakirodalomra épül, a dolgozat áttekinti a TM programra vonatkozó megelőző kutatási eredményeket is. A szakirodalom alapján feltételezhető, hogy a mentorok számára is jövedelmező a TM-ben való részvétel.
Kutatásunk a mentorálást három szegmensben, folyamatelvű megközelítés szerint vizsgálja. Kíváncsiak voltunk arra, hogy a hallgatók milyen célokkal és elvárásokkal érkeztek a programba. Arra is kerestük a választ, hogy a mentorálási folyamat mely előnyeit és kihívásait emelik ki a mentorok. Végezetül fel kívántuk deríteni, hogy mennyiben érzik a mentorok saját (emocionális, szakmai és szociális) fejlődésüket jelentősnek és miképp sikerült céljaikat teljesíteniük a programban. A vizsgálat során a demográfiai adatok alapján két független változót vezettünk be. Egyrészt a mintát szocioökonómiai státusz szerint transzlétori és mediátori szerepkörű hallgatókra bontottuk, másrészt képzéstípus alapján vizsgáltuk a hallgatók képzése és a TM célcsoportja közötti kapcsolatból eredő az eltéréseket.
Az elemzés során feltárjuk a PTE mentorait elemző makrostatisztikai adatokat, megállapítjuk az alapsokaságot (N=180). A vizsgálat online kérdőívre épült, a válaszadókat hólabda módszerrel értük el (n=50). Az eredmények elemzésénél leíró statisztikát, illetve a nyitott kérdések elemzésénél a MAXQDA szoftverrel történő tartalomelemzést, kódolást alkalmaztunk.
A vizsgálat eredményei rávilágítanak a mentorhallgatók csatlakozási indokaira (társadalmi felelősségvállalás és ösztöndíj szerzése), emellett kitűnnek magas bemeneti elvárásaik. A transzlétori szerepkörű hallgatók bemeneti elvárásai magasabbak mediátor szerepkörű társaiknál. A folyamat elemzése során fény derült az előnyökre és a kihívásokra. Adataink hozzájárulnak a program fejlesztéséhez, hiszen kiemelik, hogy a mentorok tehermentesítése lehet szükséges a népszerűség fenntartásához. A kimeneti szakaszban a mentorok beszámoltak fejlődésükről, azaz jövedelmezőnek találták a programot. Az előnyök típusonként az egyes vizsgálati csoportokban eltértek. Végezetül a magas bemeneti célokat a mentorok zöme nem tudta teljesíteni – így szükséges lehet szélesebb körű informálásuk a felkészítőkurzus során.
Vizsgálatunk későbbi, nagyobb mintás, illetve kevert módszerrel történő adatfelvétel elvégzését alapozza meg.



